**PÉNZÜGY ÉS SZÁMVITEL FELSŐOKTATÁSI SZAKKÉPZÉS  
ZÁRÓVIZSGA TÉTELEK**

Érvényes 2023. június 1-től

1. Ismertesse a számvitel célját, tárgyát, funkcióját, a számviteli rendszer működését meghatározó szabályokat! Mutassa be a számviteli beszámolók rendszerét, készítésük feltételeit, részeit, azok tartalmát, a számviteli törvényben alkalmazott időszakokat, időpontokat, a beszámoló könyvvizsgálatát, nyilvánosságra hozatalát!
2. Határozza meg a befektetett eszközök fogalmát, helyét a mérlegben, határozza meg és ismertesse az ide tartozó mérlegfőcsoportokat, illetve csoportokat! Mutassa be az immateriális javak és tárgyi eszközök bekerülési értékének számítását, terv szerinti és terven felüli értékcsökkenés megállapítását, az értékcsökkenés számításának módszereit. Mutassa be a tárgyi eszközök fontosabb gazdasági eseményeinek elszámolását, könyvelését, így a vételit, az eladásit, és a selejtezésit.
3. Határozza meg a készletek fogalmát, helyét a mérlegben. Mutassa be a készletek bekerülési értékének számítását, illetve a készletértékelési módszereket. Ismertesse a készletek fontosabb gazdasági eseményeinek elszámolását, könyvelését, különös tekintettel a vásárlásra, a felhasználásra, a selejtezésre, és az eladásra.
4. Határozza meg a kötelezettségek fogalmát, határozza meg és ismertesse az ide tartozó mérlegfőcsoportokat és csoportokat! Mutassa be a kötelezettségek értékelését, különös tekintettel a devizás kötelezettségekre. Mutassa be a követelések és pénzeszközök mérlegcsoportokat, ezek értékelését, különös tekintettel a devizás tételekre. Ismertesse és jellemezze a behajthatatlan követeléseket!
5. Ismertesse az eredménykimutatás összeállítását, részletesen a tételek tartalmát, az eredménysorokat. Hasonlítsa össze az összköltség és forgalmi költség típusú eredménykimutatást. Mutassa be az eredménykimutatás és a mérleg kapcsolatát, külön kiemelve a tárgyi eszközöket és készleteket illető tranzakciókat.
6. Határozza meg és jellemezze a vagyoni helyzet alakulásának mutatóit, mutassa be a vagyoni helyzet elemzési módszerét a mérleg adatai alapján. Mutassa be a vállalkozás tőkeszerkezetének elemzési módszereit, illetve az eredmény elemzésének lehetőségeit, valamint a gazdasági elemzési módszereket!
7. Mutassa be a vállalati stratégia és a pénzügyi tervezés kapcsolatrendszerét, illetve a pénzügyi terv készítésének célját, és főbb részeit. Ismertesse a fedezeti pont és megtérülési pont számításának menetét. A működési pénzáramlás becslésének szabályai. Mutassa be a lehetséges kockázatkezelési alternatívákat!
8. Jellemezze az általános forgalmi adót mint hozzáadott értékadót, az adóalap meghatározódása, az adóhatósággal elszámolandó adó meghatározódása szempontjából!
9. Tételesen mutassa be az adókötelezettségeket, valamint az adóellenőrzési eljárás menetét, illetve az adóhatósági határozatok jogorvoslati rendjét, beleértve a bírósági út igénybevételét is!
10. Mutassa be a személyi jövedelemadózás összevont adóalapját, az ehhez kapcsolódó adó- és adóalapkedvezményeket, illetve az egyéni vállalkozó lehetséges adózási módjait!
11. Határozza meg az infláció fogalmát, számításának elvi menetét, lehetséges csoportosításait, valamint az egyes csoportokkal is összefüggésben a lehetséges kezelési módozatait, különös tekintettel a Magyar Nemzeti Bankra!
12. Mutassa be a kereskedelmi bankok kockázatainak főbb típusait, valamint a banki kockázatkezelés szervezeti jellemzőit!
13. Mutassa be a banki hitelezés tevékenységet, különös tekintettel az adósminősítésre, biztosítékokra, kovenánsokra, hitelárazásra, követelésminősítésre, és a hitelezési folyamatra!
14. Mutassa be a lakossági hitelezés folyamatát, a lakossági hiteltermékeket, a lakossági kockázatkezelés sajátosságait, illetve a fogyasztóvédelmet a lakossági hitelezésben!
15. Ismertesse a termékek és szolgáltatások marketing mixét (4P és 7P), az egyes marketing mix elemekkel kapcsolatos főbb kérdéseket. Melyek a szolgáltatások fő jellemzői marketing szempontból (HIPI elv)?
16. Hogyan befolyásolják a vevők jellemzői a fogyasztói magatartást? Milyen főbb pszichológiai tényezők hatnak a vevők marketingprogramra adott reakcióira? Milyen lépésekből áll a vásárlási döntés folyamata?
17. Mi a különbség a vezető (leader) és menedzser között? Mi a Taylorizmus alapelve? Adja meg a vezetés legfontosabb részfunkcióit (alkotóelemeit), amelyeket a klasszikus irányzat (Fayol) határoz meg. Mire tanít a McGregor-féle X és az Y elmélet? Mit mutat meg a McKinsey-féle 7S modell (összehasonlító irányzat)?
18. Melyek az innováció fő előfordulási formái az üzleti szektorban? Mi az egyes formák gazdasági jelentősége? Az innováció miért jelentős kihívás a legtöbb vállalat számára? Hogyan tudják a szervezetek ösztönözni és védelmezni az innovációkat?
19. Hasonlítsa össze a részvényt, kötvényt és befektetési jegyet. Mutassa be a tőzsdei ügyleteket: azonnali, határidős és opciós ügyletek.
20. Ismertesse a projekt fogalmát, szerepét a gazdasági szereplő fejlődésében. Mutassa be a projekt egyediségének következményeit, a projekt célját, és sikerkritériumait. Határozza meg a „jó” projekt ismérveit. Ismertesse a projekt megvalósítási folyamathoz tartozó főbb tervezési szempontokat és módszertanokat!